Jazzkwintet met Carina Bruwer skitter in enkele optrede | Netwerk24
Deur Elretha Britz 13 Januarie 2021 17:18
Die naaste wat musiekliefhebbers in die Covid-19-inperkingstyd aan die gevoel van 'n tradisionele teatervertoning kan kom, is om op 'n regstreekse stroming in te skakel. As jy dit misloop, is dit neusie verby, net soos wanneer jy 'n vertoning in 'n teater misloop.
Die veelsydige fluitspeler Carina Bruwer.
Dié benadering pas die fluitspeler Carina Bruwer toe met die nuwe instrumentale groep Vertigo op 15 Januarie.
Bruwer, wat bekend is as die ankerspeler van die trio Sterling EQ, se medespelers in Vertigo is die jazzpianis Kyle Petersen, Richard Brokensha (kitaar), Nick Williams (baskitaar) en Darren Petersen (tromme).
Al die instrumentaliste is Suid-Afrikaners wat ook internasionaal bekend is. Kyle is die internasionale ambassadeur vir Roland- digitale klaviere, Brokensha toer die wêreld plat as kitaarspeler vir groepe wat meestal in volgepakte stadions optree, Williams het in Zürich studeer en is sedertdien internasionaal gesog, terwyl die wonderkind Petersen in 'n talentvolle volwasse speler ontwikkel het.
Bruwer is wyd bekend as 'n veelsydige fluitspeler. Sy is in klassieke musiek aan die Universiteit Stellenbosch opgelei en het daarna die jazz- en kontemporêre musiekwêreld met groot sukses betree.
Kyle Petersen is ook die musiekregisseur vir die Vertigo-vertoning.
Volgens haar is die Vertigo-vertoning 'n "toonvenster van virtuose spel" wat gehoor kan word in hul weergawes van gunstelinge soos "Europa" van Carlos Santana, "Spain" (Chick Corea), "Special Star" (Mango Groove), "Kashmir" (Led Zeppelin) en "Adagio", musiek van Albinoni wat vir die optrede verwerk is.
"Ons beloof meer sulke hoogtepunte asook sielvolle melodieë in verskillende genres soos soul, pop, crossover, jazz en kontemporêr," sê Bruwer.
Om met dié plaaslike musikante saam te span, is vir haar die verwesenliking van 'n droom waarvoor sy nie voorheen tyd gehad het nie.
"Ek het die musikante gekies omdat hulle tegnies uitsonderlik vaardig is, met rou passie speel en boonop kreatiewe instrumentaliste is."
Bruwer sê sy vind nes kunstenaars gretig is om op te tree, is gehore ook uitgehonger vir musiekvertonings. Dit is nou 'n kans om jazz op 'n hoë vlak te hoor.
Die optrede is deel van die Digital Mobility Concert-reeks wat moontlik gemaak is deur ConcertsSA en die borge Samro, die Samro-stigting, die Levedo-stigting en die Koninklike Noorweegse ambassade.
Die vertoning word op 15 Januarie om 18:30 regstreeks gestroom danksy samewerking tussen Panastream en Milestone Studios.
Kaartjies kos R120 by Quicket by quicket.co.za/events/127599-vertigo-live-at-milestone-studios.
Meer oor: Universiteit Stellenbosch | Inperking | Koronaviruspandemie | Covid-19 | Covid | Jazz | Staat Van Inperking | Musiek | Koronavirus | Covid-19-Pandemie | Pandemie